Organisation+2009-2013

=ORGANISATIONEN KBHFF=

Københavns Fødevarefællesskab er opbygget med det formål at gøre det så let tilgængeligt som muligt for de enkelte medlemmer at bidrage med de 3 timers arbejde, som de har forpligtet sig til gennem deres medlemskab af fødevarefællesskabet. De øvrige dele af organisationen arbejder alle med at sikre, således at disse 3-timers vagter kan fungere så nemt og overskueligt som muligt og dermed gøre det til en positiv og behagelig oplevelse at arbejde i fødevarefællesskabet.

**3-timers vagter**
Den typiske tre-timers vagt rummer alle de opgaver, der ikke er knyttet til en arbejdsgruppe. Disse opgaver er typisk i butikken, herunder vareafhentning, varehåndtering, pakning af kasser, vedligehold af lager og handel. Du kan melde dig til en vagt ved at skrive dig på vagtplanen.

Arbejdsgrupperne
Den daglige drift af fødevarefællesskabet ligger hos de forskellige arbejdsgrupper, der hver især varetager et arbejdsområde. Som medlem af en arbejdsgruppe lægger man typisk mere end de nødvendige 3 timer om måneden, og det forventes derfor ikke, at man også tager en 3-timersvagt i butikken. Arbejdsområderne er pt.:

Butiksgruppen står for den daglige drift af butikken i Korsgade 19, herunder bestillinger, vagtplan for butikken, den daglige økonomi og kontakten til leverandører og producenter. Kontakt til butiksgruppen kan ske på butik@kbhff.dk. Henvendelser omkring bestillinger kan også ske på den gamle mail indkoeb@kbhff.dk.
 * Butiksgruppen**

Kommunikationsgruppen arbejder med at sprede budskabet om Københavns Fødevarefællesskab på nettet, på flyers og andre steder. Gruppen er også ansvarlig for administrationen af den interne kommunikation ved hjælp af wiki, mailing-lister, SMS-telefon mv. Kontakt kommunikationsgruppen på kommunikation@kbhff.dk
 * Kommunikationsgruppen**

Økonomi-gruppen står for at holde fællesskabets økonomi på ret køl. Gruppen ordner regnskaber og budgetter, og holder kontakt til vores revisor. Desuden arbejder gruppen med at søge diverse fondsmidler, så vi kan igangsætte nye initiativer. Kontakt økonomigruppen på okonomi@kbhff.dk
 * Økonomigruppen**

Arrangementgruppen står for at at planlægge og afvikle arrangementer. Arrangementgruppen bestræber sig på at mødes 2. mandag i måneden (Mandagen efter de planlagte fællesspisninger). Kontakt arrangementsgruppen på: Arrangement@kbhff.dk
 * Arrangementsgruppen**

Webgruppen er en lille gruppe af web-nørder, der arbejder på at udvikle en rigtig medlemsdatabase og en integreret online betalingsløsning til fødevarefællesskabet. Kontakt webgruppen på info@kbhff.dk
 * Webgruppen**

Hvis du ønsker at blive medlem af en arbejdsgruppe, så skal du blot kontakte gruppen via email, så kan du få besked om, hvor og hvornår gruppen holder sit næste møde.

**Driftskollektivet**
er det samlende og koordinerende organ for arbejdsgrupperne. Kollektivet består af aktive medlemmer af de enkelte arbejdsgrupper, som indvilliger i at deltage i driftsmøder hver 14. dag og forpligtiger sig på at holde fællesskabet på overordnet ret kurs. Denne kollektivgruppe skal have fingeren på pulsen og have generel indsigt i KBHFF's ve og vel. I sidste ende er det denne gruppe, der forpligtiger sig til at sikre den fortsatte drift og fastholdelse af fødevarefællesskabet.

Kollektivet varetager også de arbejdsopgaver, der falder udenfor de tre arbejdsgrupper, pt. er dette bl.a. afklaring af juridiske forhold for KBHFF's vedtægter, udarbejdelse af en mere langsigtet forretningsplan, forankring af økonomi og introduktion for nye medlemmer en gang om måneden.

Tanken med organisationen er ikke, at jo højere man kommer op, jo mere ansvar får man. Den afgørende faktor er ikke ansvar, men i hvor høj grad man forpligtiger sig til at deltage i udviklingen og driften af fødefællesskabet. Ved at deltage i en arbejdsgruppe og eventuelt også i den koordinerende kollektivgruppe påtager man sig altså ikke mere ansvar, men snarere forpligtiger man sig til at bruge mere tid på at holde fødevarefællesskabet på ret køl end bare den tre-timersvagt, som er kravet for at være medlem.


 * Der er masser af gode grunde til at blive medlem af en arbejdsgruppe:**
 * Du møder en masse engagerede og søde mennesker
 * Du lærer en masse om økologi, økonomi, social bevidsthed og samarbejde
 * Du kan være med til at udvikle og forme den retning, som du synes fødevarefællesskabet skal bevæge sig
 * **det er kun ved at tage initiativ, at dine idéer bliver til virkelighed!**